Ժողովը առանձնաբար քննեց նաեւ իր այլ հաստատութիւններուն՝ «Վահէ Սէթեան» տպարանին, Հրատարակչատան եւ «Լիւսի Թիւթիւնճեան» ցուցասրահին անցնող տարուան գործունէութեան համարատուութիւնը եւ կարեւոր նկատեց հրատարակչական մարզին մէջ արդիականացման միջոցներու որդեգրման անհրաժեշտութիւնը։ Անդրադառնալով «Բագին» գրական հանդէսին, ժողովը իր գոհունակութիւնը յայտնեց խմբագիրին եւ խմբագրական խորհուրդին կատարած աշխատանքին եւ երիտասարդներու ներգրաւման ջանքերուն առնչութեամբ, ինչպէս նաեւ անհրաժեշտ նկատեց հրատարակութեան յաւելեալ ծանօթացումը հանրութեան լայն շրջանակներուն։